Man in aanhouding skiet hom met polisiewapen | Maroela Media
Man in aanhouding skiet hom met polisiewapen
'n 28-jarige verdagte het homself in polisieaanhouding om die lewe gebring nadat polisiebeamptes hom alleen gelaat het met 'n vuurwapen.
Die onafhanklike polisieondersoekdirektoraat (Opod) het sedertdien 'n ondersoek gelas na die twee polisiebeamptes wat die verdagte, met slegs een hand aan 'n tafel geboei, alleen met 'n polisievuurwapen gelaat het.
Die voorval word deur Opod se ondersoekers bestempel as die ergste nalatigheid wat hulle nóg teëgekom het.
Grace Langa, woordvoerder van Opod, sê die polisiebeamptes het die verdagte verlede Donderdag in Makapanstad in Noordwes vir beweerde diefstal en huisbraak in hegtenis geneem.
Die polisiebeamptes het toe die verdagte se een hand aan 'n tafel in aanhouding geboei. Sy ander hand kon egter nog vrylik gebruik word.
"Een van die polisiebeamptes het na bewering aan sy kollega gesê dat hy winkel toe gaan en 'n sak op die tafel gelos waar die verdagte gesit het."
Die ander beampte het later ook die vertrek verlaat om na sy bevelvoerder se kantoor te gaan. Die beampte se verweer was dat die verdagte immers aan die tafel geboei was.
Min het hy geweet dat die verdagte met sy vry hand die sak op die tafel sou deursoek, die vuurwapen uit die sak sou haal en homself in die kop sou skiet. Hy is op die toneel dood.
Die polisiebeampte hou vol dat hy nie van die vuurwapen in die sak geweet het nie.
Langa sê Opod gaan aanbeveel dat dié beampte ingevolge die wysigingswet op vuurwapenbeheer vir nalatige hantering van 'n vuurwapen aangekla word. "Die wysigingswet op vuurwapenbeheer van 2000 bepaal duidelik dat 'n vuurwapen altyd in die besit van die eienaar en in 'n holster moet wees. Die optrede in hierdie geval kom neer op growwe nalatigheid."
Albei beamptes sal ook intern aangekla moet word vir die boei van slegs een van die verdagte se hande, aangesien albei hande ingevolge protokol geboei moes word.
Albei het boonop die verdagte sonder toesig gelaat. Geen verdagte mag alleen gelaat word tensy die verdagte in die selle is nie, wys Langa daarop.
"Opod ondersoek die saak en sal kriminele sowel as interne dissiplinêre optrede teen die beamptes aanbeveel."
Kinders sterf toe skoolbus, vragmotor bots
SA se goue Supa-Piet se pad na sukses
Die SAPD spoed onbeheersd voort na totale selfvernietiging EN … President kyk toe en doen NIKS
Ek sou dalk effe meer ondersoek ingestel het. Klink vir my verdag.
Die polisie is nie eers op die afdraande pad nie, hulle is klaar op die bodem.
Hoe stupid is jy om jou wapen net so te laat rond lê? Aan jou of in 'n kluis. Hoe weet jy nie waar is jou wapen nie en wie s'n is dit as jy nie weet nie? Kom hoed waar kruip jy weg?
Is net baie vreemd dat polisie stasies nie kameras in het nie. Dit is maar bietjie verdag.
En die "ergste graad van nalatigheid" sal seker verplig word om te sê askies en beloon woord met bevordering.